

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo: XXXV/2018**

**Dňa:** 26.07.2018

**K bodu programu:** **č. 3**

**Názov materiálu: Určenie volebných obvodov a počtu poslancov**

**pre voľby do orgánov samosprávy a rozsahu výkonu funkcie primátora mesta na volebné obdobie 2018 - 2022**

**Materiál obsahuje**: Návrh uznesenia

Dôvodová správa

**Materiál predkladá:**  PhDr. Ľuboš Tomko

primátor mesta

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál vypracovala:** JUDr. Katarína Železníková

právny referát

**N á v r h u z n e s e n i a**

Mestské zastupiteľstvo v Starej Ľubovni po prerokovaní predloženého materiálu

**u r č u j e**

1. v zmysle ust. § 166 ods. 3 zákona č. 180/2014 Z.z. o podmienkach výkonu volebného práva a o zmene a doplnení niektorých zákonov pre voľby do orgánov samosprávy Mesta Stará Ľubovňa, že Mestské zastupiteľstvo v Starej Ľubovni vo volebnom období 2018 – 2022 bude mať **19** **poslancov**, ktorí budú volení v  2 volebných obvodoch:
2. vo volebnom obvode č. 1 budú volení **10 poslanci** a tento obvod zahŕňa ul. Komenského, Letná, Lipová, Mierová, Okružná, Tatranská
3. vo volebnom obvode č. 2 budú volení **9 poslanci** a tento obvod zahŕňa ul. 1. mája, 17. novembra, Bernolákova, Budovateľská, Duklianskych hrdinov, Farbiarska, Garbiarska, Hviezdoslavova, Janka Kráľa, Jarmočná, Levočská, Mýtna, Nám. gen. Štefánika, Nám. sv. Mikuláša, Obrancov mieru, Podsadek, Poľská, Popradská, Prešovská, Sládkovičova, SNP, Stará Ľubovňa – bez ulice, Štúrova, Tehelná, Továrenská, Vansovej, Vsetínska, Za vodou, Zamoyského, Zámocká, Zimná.
4. v súlade s ust. § 11 ods. 4 písm. i) zákona č. 369/1990 Zb. o obecnom zriadení v znení neskorších predpisov výkon funkcie primátora mesta Stará Ľubovňa vo volebnom období 2018 – 2022 **v rozsahu 1,0 (100% úväzok).**

**D ô v o d o v á s p r á v a**

Na základe rozhodnutia predsedu Národnej rady SR č. 203/2018 Z.z. o vyhlásení volieb do orgánov samosprávy obcí, ktoré bolo  vyhlásené v zbierke zákona dňa 10.07.2018 boli voľby do orgánov samosprávy obcí určené na deň 10.11.2018. Okrem iného bola v tomto rozhodnutí určená lehota do 17.08.2018 na určenie volebných obvodov pre voľby poslancov obecných zastupiteľstiev a počtu poslancov obecných zastupiteľstiev.

V zmysle ust. § 166 ods. 3 zákona č. 180/2014 Z.z. o podmienkach výkonu volebného práva  *volebné obvody a počet poslancov obecného zastupiteľstva v nich určí a zverejní obecné zastupiteľstvo v lehote uvedenej v rozhodnutí o vyhlásení volieb*, v tomto prípade najneskôr do 17.08.2018.

Ministerstvo vnútra SR, odbor volieb, referenda a politických strán dňa 11.07.2018 zaslalo písomné usmernenie k výkladu zákona, aby MsZ nanovo určilo a zverejnilo volebné obvody a počet poslancov, aj napriek tomu, že sa počet obvodov a počet poslancov nemení.

Podľa § 11 ods. 3 písm. g) zákona o obecnom zriadení malo v čase vyhlásenia volieb mesto Stará Ľubovňa 16 161 obyvateľov, čím je možné mať v mestskom zastupiteľstve od 13 do 19 poslancov.

V zmysle ust. § 166 ods. 2 *v obci, v ktorej sa má zvoliť 12 alebo menej poslancov obecného zastupiteľstva, sa môže utvoriť jeden volebný obvod.* Určenie počtu volebných obvodov, ako aj počtu mandátov, ktoré budú v tom-ktorom volebnom obvode obsadzované, závisí od počtu obyvateľov mesta. Najvyšší prípustný počet mandátov pripadajúcich na jeden volebný obvod je 12. Vzhľadom k tomu, že mesto Stará Ľubovňa v čase vyhlásenia volieb malo 16 161 obyvateľov musí mať minimálne 13 poslancov, čo znamená že musí mať minimálne 2 volebné obvody.

Podľa § 11 ods. 4 písm. i) je povinnosťou zastupiteľstva *určiť plat starostu a určiť najneskôr 90 dní pred voľbami* (t.j. najneskôr do 12.08.2018) *na celé funkčné obdobie rozsah výkonu funkcie starostu; zmeniť počas funkčného obdobia na návrh primátora rozsah výkonu jeho funkcie.*